Lakivaliokunnan kansanedustajat ovat valmiita muuttamaan lainsäädäntöä taparikollisten osalta.

Muiden muassa lakivaliokunnan Kari Tolvanen, Antti Rintakangas ja Suna Kymäläinen vastaavat IS:lle kysymykseen, pitäisikö lainsäädäntöä muuttaa niin, ettei kolminkertaista tappajaa ja erittäin vaarallista henkilöä pitäisi laskea vapaalle jalalle.­

Sarjakuristaja Michael Penttilän epäillään syyllistyneen neljänteen henkirikokseensa.

IS kysyi kaikilta eduskunnan lakivaliokunnan jäseniltä saman kysymyksen: pitäisikö lainsäädäntöä muuttaa, että kolminkertaista tappajaa ja erittäin vaarallista henkilöä ei olisi pakko laskea vapaalle jalalle.

Valiokunnan jäsenet olivat liki yksimielisesti valmiita muuttamaan lainsäädäntöä.

Valiokunnan puheenjohtaja Kari Tolvanen (kok):

– Pitäisi. Vaarallisuusarvioita pitäisi laajentaa. Välttämättä se murhamies ei ole vaarallinen jatkossa, ja raiskaukseen syyllistynyt saattaa olla paljon vaarallisempi siltä kannalta, että jatkaa rikollista toimintaa. Tiukennus pitää saada erittäin vaarallisten rikollisten kohdalla.

– Tämä on vastoin oikeusperiaatteita, mutta kansalaisia pitää suojella erittäin vaarallisilta rikollisilta. Ei heitä Suomessa ole kuin jotain kymmeniä minun käsitykseni mukaan. Kun nämä pääsevät vapaaksi, pitäisi olla entistä tiukempi valvonta. Meillä on tulossa niin sanottu yhdistelmärangaistus ja entistä tiukempi valvonta "pyttyrikolliselle", joka istuu tuomionsa päivästä päivään. Elinkautisvanki voidaan pitää istumassa loppuelämänsä, mutta en tunne Suomessa semmoista tapausta, Tolvanen sanoi.

Kari Tolvanen­

Kansanedustaja Antti Rantakangas (kesk):

– Kyllä pitäisi. Tämä on niin räikeä tapaus ja osoittaa, että normaali oikeustaju ei sulata tämäntyyppistä tilannetta. Jos on yhteinen tahtotila, juristit hakevat sitten oikeat pykälämuotoilut. Tämä on oikeusjärjestelmää halveeraava tilanne, Rantakangas totesi.

Antti Rantakangas­

Kansanedustaja Suna Kymäläinen (sd):

– Lainsäädännön tehtävä on tuoda suojaa ja turvaa kansalaisille. Tällaiset sairasta viehtymystä tuntevat rikoksenuusijat ovat harvinaisia, mutta kyllä lain täytyisi pystyä joustamaan ja kulkemaan matkassa.

– Meidän täytyy miettiä, onko meillä mahdollisuuksia käynnistää lain uudistamista. Ei näinkään voi olla. Tämä rikkoo kaikkea oikeustajua vastaan, Kymäläinen kommentoi.

Suna Kymäläinen­

Kansanedustaja Ari Jalonen (sin):

– Paha kysymys. Tähän liittyy isompia periaatteellisia asioita. En lähde ottamaan isompaa kantaa. Tämä on monimutkainen asia ja näin lyhyesti asia esitettynä yhdeltä kantilta voi johtaa väärään tulokseen, Jalonen kommentoi.

Ari Jalonen­

Kansanedustaja Ville Tavio (ps):

– Ihan varmasti pitäisi lakia muuttaa. Vakavimmista rikoksista tuomittuja ei tulisi ylipäätään päästää vapauteen kovin ajoissa ja rangaistukset pitäisi istua loppuun. Se ei tähän olisi auttanut. Jos henkilö on yhä vaarallinen, se on vaikea juridinen pähkinä.

– Kaikkien maalaisjärki sanoo, että tappajien ei tulisi saada olla vapaana. Toisaalta järjestelmämme on sellainen, että ihmiselle annetaan aina uusi mahdollisuus. Nyt jokainen pystyy hahmottamaan, että lainsäädännössä on puutteita, Tavio sanoi.

Ville Tavio­

Kansanedustaja Johanna Karimäki (vihr):

– Kyllä näyttää siltä, että lainsäädännössä on aukko ja sitä pitää muuttaa. Tämä

on asia, jossa lainoppineiden pitää selvittää muutostarpeet. Oikeusministeri Häkkäsen pitäisi käynnistää samantapainen selvitys kuin käynnistettiin seksuaalirikosten rangaistusten kiristämisen suhteen, Karimäki näki.

Johanna Karimäki­

Kansanedustaja Katja Hänninen (vas):

– Jokaisen henki ja terveys pitäisi olla perustuslailla turvattu. Kenen henkeä ja terveyttä tässä ollaan suojaamassa, jos meillä ei ole keinoja ennaltaehkäistä henkirikoksen uusimista? Se hämmentää, kun henkilö on syyllistynyt useampaan tappoon ja hänet todetaan syyntakeiseksi. Voisi kuvitella, että hän ei ole terve ja hänen paikkansa olisi jossain pakkohoidossa.

– Meidän pitää pohtia, mitkä olisivat juridiset keinot puuttua tällaisiin tapauksiin. Kyllä se pitää olla niin, että ihminen tuntee olonsa turvalliseksi Suomessa liikkuessaan ja ei tarvitse pelätä, että asuinalueella on henkilö, joka on syyllistynyt toistuvasti tiettyihin rikoksiin, Hänninen sanoi.

Katja Hänninen­

Kansanedustaja Eva Biaudet (r):

– On vaikea ottaa kantaa, kun en tunne tapauksen yksityiskohtia. Tämä tapaus on järkyttänyt meitä kaikkia. Kun en sitä lähemmin tunne, en uskalla siitä lausua, Biaudet totesi.

Eva Biaudet­

Kansanedustaja Antero Laukkanen (kd):

– Kyllä lain muuttaminen on harkinnan arvoista. Jonkinlainen velvoite laitoshoitoon laittamisesta pitäisi olla mahdollista. Näillä henkilöillä on korkea prosentti uusia rikos. Se on tiedossa. Oikeuslaitokselle pitäisi antaa mahdollisuus harkita sitä, että tällainen henkilö voidaan laittaa pysyvästi suljettuun pakkohoitoon, Laukkanen linjasi.